Israelerako Judu Agentzia

Israelerako Judu Agentzia (hebreeraz: הסוכנות היהודית לארץ ישראל‎, HaSojnut HaYehudit LeEretz Israel), lehenago Palestinarako Judu Agentzia izenez ezaguna, irabazi asmorik gabeko judu erakunderik handiena da. 1929an sortu zen, Munduko Erakunde Sionistaren adar operatibotzat. Erakunde gisa, diasporako juduek Israelgo Lurraldera immigratzea bultzatzen du, eta judu immigratu horiek Israelgo Estatuan integratzea gainbegiratzen du. Judu Agentziak dio 1948. urtetik 3 milioi etorkin ekarri dituela Israela; Israelera iritsitakoan, herrialde osoko «absortzio zentroetan» aldi baterako etxebizitzak eskaintzen dizkie. David Ben-Gurion 1935. urtetik aurrera Judu Agentziaren batzorde exekutiboko buru izan zen, eta, kargu horretatik, 1948ko maiatzaren 14an, Israelen independentzia aldarrikatu zuen, eta ondoren Israelgo estreinako lehen ministroa izan zen. Israel sortu aurreko urteetan, Judu Agentziak Palestinako Britainiar Mandatuan 1.000 bat herri eta herrixkaren sorrera ikuskatu zuen. Judu Agentzia da Israelen eta mundu osoko judu komunitateen arteko lotura nagusia. Legez, Judu Agentzia erakunde paraestatala da, baina ez du Israelgo gobernuaren funtsezko finantzaketarik jasotzen. Judu Agentzia Ipar Amerikako Judu Federazioek (JFNA), Keren Hayesod erakundeak, judu komunitate eta federazio nagusiek, eta Israelgo eta mundu osoko fundazio eta emaileek finantzatzen dute. 2008an, Judu Agentziak Israel saria irabazi zuen, Israeli eta mundu osoko judu komunitateari egindako ekarpen historikoagatik. Erreferentziak Kanpo estekak (Ingelesez) Israelerako Judu Agentziaren webgunea. (Ingelesez) Israelerako Judu Agentziaren Facebook orria. (Ingelesez) Israelerako Judu Agentziaren Twitter kontua. (Hebreeraz) Israelerako Judu Agentziaren Youtube kontua.